# caitanyopaniṣad

atha pippalādaḥ samit-pāṇir bhagavantaṁ brahmāṇam upasanno | bhagavan me śubham kim atra cakṣvasveti. ||1||

sa hovāca -- bhūya eva tapasā brāhmacaryeṇa śaśvat ramasva mano vaśeti ||2||

sa tathā bhūtvā bhūya enam upasādyāha -- bhagavān kalau pāpācchannāḥ prajāḥ kathaṁ mucyeran iti ||3|| ko vā devatā ko vā mantro brūhīti ||4||

rahasyaṁ te vadiṣyāmi -- jāhnavī-tīre navadvīpe golokākhye dhāmni govindo dvi-bhujo gauraḥ sarvātmā mahā-p uruso mahātmā maha-yogī tri-guṇātītaḥ sattva-rūpo bhakti-loke kāśyatīti | tad ete ślokā bhavanti ||5||

dhyeyaṁ sadā paribhava-ghnam abhīṣṭa-dohaṁ   
tīrthāspadaṁ śiva-viriñci-nutam śaraṇyam |  
bhṛtyārti-haṁ praṇata-pāla bhavābdhi-potaṁ   
vande mahā-puruṣa te caraṇāravindam ||6||

tyaktvā sudustyaja-surepsita-rājya-lakṣmīṁ   
dharmiṣṭha ārya-vacasā yad agād araṇyam |  
māyā-mṛgaṁ dayitayepsitam anvadhāvad   
vande mahā-puruṣa te caraṇāravindam ||7||

eko devaḥ sarva-rūpī mahātmā   
gauro rakta-śyāmala-śveta-rūpaḥ |

caitanyātmā sa vai caitanya-śaktir   
bhaktākāro bhakti-do bhakti-vedyaḥ ||8||

namo vedānta-vedyāya   
kṛṣṇāya paramātmane |

sarva-caitanya-rūpāya   
caitanyāya namo namaḥ ||9||

vedānta-vedyaṁ puruṣaṁ purāṇaṁ   
caitanyātmānaṁ viśva-yoniṁ mahantam |

tam eva viditvātimṛtyum eti   
nānyah panthā vidyate' yānāya ||10||

sva-nāma-mūla-mantreṇa sarvaṁ hlādayati vibhuḥ |

dve śaktī parame tasya hlādinī saṁvid eva ca ||10|| iti |

sa eva mūla-mantraṁ japati harir iti kṛṣṇa iti rāma iti ||11||

harati hṛdaya-granthiṁ vāsanā-rūpam iti harih |  
kṛṣiḥ smaraṇe tac ca naṣṭād ubhaya-melanam iti kṛṣṇaḥ ||12||  
ramayati sarvam iti rāma ānanda-rūpaḥ ||13||

atra śloko bhavati |

mantro guhyaḥ paramo bhakti-vedyaḥ

nāmāny aṣṭāv aṣṭa ca śobhanāni |  
tāni nityaṁ ye japanti dhīrās

te vai māyām atitaranti nānyāḥ ||14||

paramaṁ mantraṁ parama-rahasyaṁ nityam avartayanti || caitanya eva saṅkarṣaṇo vāsudevaḥ parameṣṭhī rudraḥ śakro bṛhaspatiḥ sarve devāḥ sarvāṇi bhūtāni sthāvarāṇi carāṇi ca yat kiñcit sad asat ||15||

kāraṇam sarvam, tad atra ślokaḥ--

yat kiñcid asad bhuṅkte kṣaram tat kāryam ucyate |

sat kāraṇam paraṁ jīvas tad akṣaram itīritam ||17||

kṣarākṣarābhyāṁ paramaḥ sa eva puruṣottamaś caitanyākhyaṁ paraṁ tattvaṁ sarva-kāraṇa-kāraṇam ||18||

ya enam rasayati bhajati dhyāyati sa pāpmānam tarati | sa pūto bhavati, sa tattvaṁ jānāti, sa tarati śokam | gatis tasyāste nānyasyeti ||19||